Malala Yousafzai

Malala Yousafzai (født 12. juli 1997, pashto: ملاله یوسفزۍ‎ fonetisk məˈlaːlə jusəf ˈzəj urdu: ملالہ یوسف زئی‎) er en pakistansk menneskerettighetsaktivist fra Mingora i Swat-distriktet. Hun er internasjonalt kjent for sin kamp for jenters rett til utdanning og for sitt engasjement for å forbedre kvinners rettigheter i Pakistan. I 2014 ble hun som 17-åring den yngste mottaker av en nobelpris noensinne.  


== Bakgrunn og virke ==
Malala Yousafzai er født i en sunnimuslimsk familie av pashtunsk etnisitet. Da hun var elleve år begynte hun å skrive en blogg  anonymt for BBCs utgave på urdu. Hun ble også presentert i dokumentarer laget av The New York Times. I bloggen fortalte hun om livet under Taliban, og var kritisk til bevegelsen.

Yousafzai-familien var utsatt for trusler på grunn av sitt engasjement for jenters rett til utdanning. Farens nære venn Zahid Khan ble i august 2012 skutt i ansiktet. Den 9. oktober 2012 tok hun skolebuss som var fullpakket av tjue jenter og tre lærere. Bussen ble stoppet av Taliban-tilhengere. To menn gikk inn på bussen og spurte «Hvem av dere er Malala Yousafzai?». Ingen av elevene svarte, men flere så på Malala som dessuten var den eneste i bussen som ikke hadde dekket til ansiktet. Mannen tok fram en Colt 45 og avfyrte tre skudd. Det første skuddet gikk gjennom Malalas venstre øyehule, via nakken og ut skulderen. Den siste traff jenta ved siden av henne.Hun ble operert og trenet opp etter skadene  på Queen Elizabeth Hospital i Edgbaston, Birmingham og ble frisk. Hennes familie fikk også hus i Edgbaston samt at hun fikk skoleplass ved Edgbaston high school for girls i Birmingham og gjorde ferdig sine A-levels i 2017, hvoretter hun begynte sine universitetsstudier i PPE ved Lady Margaret Hall, University of Oxford. 
Myndighetene i Swatdalen sa opprinnelig at Yousafzai var 14 år gammel, men skolen hennes bekreftet at fødselsdagen hennes er 12. juli 1997 og således at hun var 15 år.


== Priser og utmerkelser ==
I 2013 ble hun tildelt Catalonias internasjonale pris, samt Sakharovprisen. Hun fikk i 2014 Nobels fredspris sammen med Kailash Satyarthi, og ble som 17-åring tidenes yngste nobelprisvinner.Den Norske Nobelkomite begrunnet tildelingen med deres «kamp mot undertrykkelse av barn og ungdom og for alle barns rett til utdannelse» og videre at «Malala Yousafzay har, tross sin unge alder, allerede i flere år kjempet for jenters rett til utdannelse og har ved sitt eksempel vist at også barn og unge kan bidra til å bedre sin egen situasjon. Hun har gjort dette under de mest farefulle omstendigheter. Gjennom sin heltemodige kamp er hun blitt en ledende stemme for jenters rett til utdannelse.»


== Referanser ==


== Litteratur ==
Malala Yousafzai og Christina Lamb Jeg er Malala: jenta som kjempet for retten til skolegang, og ble skutt av Taliban engelsk original fra 2013 I am Malala : the girl who stood up for education and was shot by the Taliban oversatt av Poul Henrik Poulsson Cappelen Damm 2014 ISBN 978-82-02-44748-9


== Eksterne lenker ==
(en) Offisielt nettsted 
(en) Malala Yousafzai – kategori av bilder, video eller lyd på Commons 
(en) Malala Yousafzai på Internet Movie Database 
(da) Malala Yousafzai på Filmdatabasen 
(en) Malala Yousafzai hos The Movie Database 
(en) Malala Yousafzai på Discogs 
(en) Malala Yousafzai på MusicBrainz 
(en) Malala Yousafzai på Twitter 
(en) Malala Yousafzai på Instagram 
(en) Nobels fredspris 2014 hos Nobelprize.org
(en) Malala Yousafzai hos Nobelprize.org i forbindelse med tildelingen av Nobels fredspris 2014
(no) NRK Malala Yousafzais tale i FNs generalforsamling (video, 3:43 min)